குடும்ப ஜெபம்

FAMILY PRAYER

~~~~~~~~~~~~~~~~

ஆனாலும் கர்த்தாவே, அநுக்கிரககாலத்திலே உம்மை நோக்கி விண்ணப்பஞ் செய்கிறேன்; தேவனே, உமது மிகுந்த கிருபையினாலும் உமது இரட்சிப்பின் சத்தியத்தினாலும் எனக்குச் செவிகொடுத்தருளும்.

சங்கீதம் 69:13

~~~~~~~~~~~~~~~~

இதைக் குறித்து சகோ. பிரன்ஹாம் கூறுவதை இங்கு வாசிக்கலாம்:

தேவனே, உடைக்கப்பட்டு கிடக்கும் வீடுகளை நீர் சீர்ப்படுத்தி சரிப்படுத்த வேண்டும் என்றும், அலட்சிய போக்குடைய வீடுகளை நீர் ஒன்றாக இணைக்க வேண்டும் என்றும், ஜெபிக்காத தாய்மார்களும், தகப்பன்மார்களும் தங்கள் வீடுகளில் ஒரு குடும்ப பலிபீடத்தைத் துவங்கும்படியான ஒரு அனுபவத்தை இன்றிரவே அவர்களுக்குக் கொடுத்தருள வேண்டும் என்றும் நான் ஜெபிக்கிறேன். இதை அருளும், கர்த்தாவே.

எதிர்பார்த்தல், 55-1001, பத்தி எண் 70

நீங்கள் சபையிலிருந்து வீட்டிற்குச் சென்று, உங்களால் முடிந்தளவு சிறந்த முறையில் ஜீவிக்க முயன்றும், உங்களுடைய குடும்பத்தினரை ஒருபோதும் ஒன்று சேர்த்து ஜெபிக்கும்படி கொண்டு வராமலும், உங்களுடைய வீட்டில் ஒருபோதும் ஜெபமே செய்யாமலும் இருந்து வருகிற உங்களைக் குறித்து என்ன? அந்தக் காரணத்தினால் நாம் இளைஞர்கள் புரிகின்ற தீயசெயல்களையும், நாம் பெற்றுள்ள இக்காரியங்களையும் உடையவர்களாயிருக்கிறோம். அந்தக் காரணத்தினால் தான் அமெரிக்க இல்லங்கள் ஒற்றுமை குலைந்தவைகளாக காணப்படுகின்றன. இன்றிரவே புதியதாகத் துவங்க நீங்கள் வரமாட்டீர்களா? நீங்கள் அதைச் செய்வீர்களா?

கல்லறையிலிடுதல், 57-0420, பத்தி எண் 130

இன்றைக்கு அநேகர்... சபைக்கு செல்லத் துவங்கும் ஒரு-ஒரு குடும்பத்தினரை எடுத்துக் கொள்ளுங்கள். தேவன் அந்த குடும்பத்தினரின் வாழ்நாட்களில் அவர்களை சுகப்படுத்தி, ஆசீர்வதித்து, பரிசுத்த ஆவியைக் கொடுப்பார். சிறு பிள்ளைகள் உணவு மேசையைச் சுற்றிலும் வந்து ஜெபிப்பார்கள். அவர்கள் படுக்கைக்குப் போகும் முன்பு ஜெபிப்பார்கள். தகப்பனும் தாயும் கைகோர்த்து ஜெபம் செய்வார்கள். அவர்கள் இப்படி தொடர்ந்து செய்து கொண்டு வரும்வரைக்கும், அவர்கள் ஒரு குடும்பமாக நிலைத்திருப்பார்கள்.

வேறொருவரால் விளையும் பாதிப்பு, 62-1013, பத்தி எண் 62

ஆகையால் நாமும் கூட ஓர் இல்லற வாழ்க்கை இக்கட்டை உடையவர்களாயிருக்கிறோம். வீட்டு வாழ்க்கையானது மேலோட்டமான தண்ணீருக்குள் ஓடிக்கொண்டிருக்கிறது போன்றே தென்படுகிறது. அது வழக்கமாக ஒரு வீட்டில் அந்த தகப்பனார், குடும்பத்தின் தலைவர், காலையில் அமர்ந்து, அவர் தன்னுடைய குடும்பத்தோடு பேசுவார். அவர்கள் யாவரும் பண்டைய குடும்ப வேதாகமத்தை எடுத்து, ஒரு சிறு பகுதியை வாசித்து விட்டு, யாவருமாய் மேஜையைச் சுற்றிச் சேர்ந்து ஜெபத்தை ஏறெடுப்பர். நீங்களோ அதை இனி ஒருபோதும் காண்பதில்லை. பொழுது சென்றவுடனே, தாயார் பாத்திரங்களைக் கழுவின பின்பு, அவர்கள் யாவரும் உள்ளே ஒன்றுகூடி, வேதாகமத்திலிருந்து மேலும் ஒரு சில பகுதிகளை வாசித்து விட்டு, படுக்கைக்குச் செல்லும் முன் ஜெபிப்பார்கள்.

அந்நாட்களில் இளைஞர் புரியும் தீயச்செயலைக் கண்டறிவது நிச்சயமாகவே ஒரு-ஒரு கடினமான காரியமாய் இருந்தது.

சரித்திரத்திலிருந்து அவரை வெளியேயெடுத்துயர்த்துதல், 58-1001, பத்தி எண் 16

இப்பொழுது, இப்புத்தாண்டை துவங்குவதற்கு நீங்கள் யாவரும் சரியான உணர்வோடு இருக்கிறீர்களா? ஆமென். இப்புத்தாண்டில் சரியான சீரோடு இங்கிருந்து வெளியே செல்லுங்கள். கர்த்தரை சேவிக்கிறவர்களாய் நாம் இவ்வாண்டை சரியாக ஆரம்பிக்கப் போகிறோம். எத்தனை பேர் இக்காலையில் எழுந்து, பழைய ஆண்டுக்காகவும், அது உங்களுக்கு எவ்வளவு முக்கியம் வாய்ந்ததாயிருந்தது என்பதற்காகவும் நன்றி செலுத்தி, பழையனவற்றை மறந்து விடும்படி அவரைக் கேட்டுக் கொண்டீர்கள்? எனவே நாம் நமது படுக்கையண்டையில், எழுந்திருக்கும்போது அதைச் செய்கிறோம். அதன்பிறகு நாம் மேசைக்கு வந்து, வழக்கமான குடும்ப பலிபீடமாக அது இருக்கிறது; அவர்கள் அங்கே மேசையைச் சுற்றிலும் கூடி வந்து ஜெபிப்பார்கள்...

எனவே நாம் எப்பொழுதும் படுக்கைக்கு செல்லும் முன்னர், இரவில் ஜெபிக்கிறதை ஒரு பழக்கமாக கொள்ள முயற்சிக்கிறோம். நான் மனந்திரும்பினது முதல் அதை என் பழக்கமாகக் கொண்டிருக்கிறேன். அதிகாலையில் நான் எழுந்து, அது அதிக இருளாயிருந்தாலும் பனி மூட்டமாயிருந்தாலும், நான்-நான் எங்கே போகிறேன் என்பதே தெரியாமல் நடந்து செல்வேன். ஆனால் நான் அவரிடம் என் கரத்தைப் பிடித்து, அந்த நாள் முழுவதும் நடத்தும்படி கேட்பேன்.

வெளிப்படுத்தின விசேஷம், 4ம் அதிகாரம், இரண்டாம் பாகம், 61-0101, பத்தி எண் 11

இப்பொழுது, சகோதரனே, நாம் அவனுடைய எல்லையை விட்டு முழுவதுமாக திரும்பி வந்து விடுவோம்; நாம் தேவனிடம் திரும்புவோம்; பீடத்தண்டை திரும்பி வருவோம்; இடித்துப்போட்ட பலிபீடத்தை திரும்ப கட்டுவோம். உங்கள் வீட்டைக் கட்டுங்கள். மேஜையை விட்டு சீட்டுக்கட்டுகளையும் (cards), பழைய காதல் கதைப் புத்தகங்கள் எல்லாவற்றையும் எடுத்துப்போடுங்கள். வேதாகமத்தைத் திறந்து, வேதத்தை வாசித்து ஜெபியுங்கள். வெறுமனே முழங்கால்படியிட்டு, ‘என்னுடைய குடும்பத்தையும், மேரியையும், ஜோவையும், ஜானையும், அவர்கள் யாவரையும் ஆசீர்வதியும்’ என்று கூறிவிட்டு, படுக்கைக்குப் போய் விட வேண்டாம். இல்லை, ஐயா. அங்கேயே தேவனோடு தரித்திருங்கள். ஓ, என்னே.

எதிர்பார்த்தல்கள், 61-0308, பத்தி எண் 80

தந்தைமார்களே, தாய்மார்களே, உங்கள் வீட்டில் ஓர் பலிபீடத்தை ஏற்படுத்தி, தொலைக்காட்சி பெட்டியை எடுத்துப் போட ஆயத்தமா? மேசையின் மேலுள்ள சீட்டுக்கட்டை தூக்கி எறிய ஆயத்தமா? உங்கள் பிள்ளைகள் படிக்கும் ‘காமிக்ஸ்’ புத்தகங்கள், பிசாசு அவர்களுக்கு கொடுக்கப்போகும் அதிர்ச்சிக்கு அவர்களுடைய பிஞ்சு உள்ளங்களை ஆயத்தப்படுத்துகின்றன. உங்கள் பழைய குடும்ப பலிபீடத்தை மறுபடியும் நிலைநாட்ட ஆயத்தமா? அல்லது இப்பொழுதுள்ள உங்கள் வழியில் நீங்கள் தொடர்ந்து செல்ல விரும்புகிறீர்களா? நீங்கள் தொடர்ந்து செல்ல விரும்பினால், அதை விட்டு வெளியே வரும் நிலையில் நீங்கள் இன்னும் இல்லை.

இன்னும் ஒருவிசை, கர்த்தாவே, 63-0120 E, பத்தி எண் 133

இந்த சபை அதன் பேரில் தான் நிறுவப்பட்டது – தெய்வீக அன்பின் பேரிலும், ஒருவர் மற்றவர் பேரில் வைத்துள்ள சகோதர அன்பின் பேரிலும். ஓரிடத்தை விட்டு புறப்படும்போது, ஒருவர் மற்றவருடன் கைகுலுக்கும் சமயத்தில், ஒருவரை விட்டு ஒருவர் பிரிவதைத் (தாங்க முடியாமல்) அவர்கள் குழந்தைகளைப் போல் கதறுவார்கள். அவர்கள் அவ்வளவு அதிகமாக ஒருவரிலொருவர் அன்புகூர்ந்தனர். அவர்கள் வீட்டுக்கு நான் விஜயம் செய்யும்போது, வேதாகமம் திறந்து வைக்கப்பட்டு, கண்ணீரினால் நனைந்திருப்பதை நான் கண்ட நேரங்கள் உண்டு. இரவு நேரங்களில் அவர்களுடைய வீடுகளுக்கு செல்லும்போது, தாய் தகப்பன்மார் ஒன்றுகூடி, சிறு பிள்ளைகள் அவர்களைச் சுற்றிலும் முழங்கால்படியிட்டு தரையில் இருப்பார்கள். பெற்றோர்கள் முழங்கால்படியிட்டு, அழுது ஜெபிப்பார்கள். நான் வாசற்படியில் நின்று காத்திருப்பேன், காத்திருப்பேன், காத்திருப்பேன். அவர்கள் ஜெபத்தை நிறுத்த மாட்டார்கள். நான் படிக்கட்டில் உட்கார்ந்து, அவர்களுக்காக காத்திருக்கும் நேரத்தில், நானே ஜெபிக்கத் தொடங்கி விடுவேன், பாருங்கள்.

உன்னைத் தாழ்த்து, 63-0714 E, பத்தி எண் 97

இப்பொழுது, நான் வீட்டை விட்டு வந்த இக்காலையில் - நாங்கள் எப்போதுமே படுக்கையை விட்டு எழும்பும்போது, ஜெபிக்கச் செல்வோம்; நாங்கள் புறப்படும்போது, பிள்ளைகளும் நாங்கள் எல்லாரும் எங்கள் முன்பக்க அறையில் வைக்கப்பட்டுள்ள ஹஃப்மன் வரைந்த 33 வயதில் கிறிஸ்துவின் முகம் (Hofmann's Head of Christ at Thirty-three) என்ற இயேசுவின் படத்தை நோக்கியவாறு சுற்றிலும் நிற்போம். நாங்களும் பிள்ளைகளும் எல்லாரும் ஒன்றாகக் கூடி, அவர்கள் ஒவ்வொருவரும் எனக்காக ஜெபிப்பார்கள். மனைவி எனக்காக ஜெபிப்பாள், நான் அவளுக்காக ஜெபிப்பேன். அதன்பிறகு நான் கடல்கடந்து எங்கு போக வேண்டுமோ அங்கு செல்வேன். கர்த்தருடைய ஊழியத்திற்காக நாங்கள் எங்களையே அவருக்கு ஒப்புவிக்கிறோம்.

அவருடைய தவறாத வாக்குத்தத்த வசனங்கள், 64-0120, பத்தி எண் 125

இயேசு அந்த வீட்டை விட்டு தூரமாகப் போனபோது, வியாதியும் துக்கமும் உள்ளே வந்தன, இயேசு உங்கள் வீட்டை விட்டு தூரமாகப் போகும் போது, வியாதியும் துக்கமும் உள்ளே வரும். ஆம், ஐயா. கவனியுங்கள். இயேசுவை உங்கள் வீட்டை விட்டு புறம்பாக்குவீர்கள் என்றால், குடும்ப ஜெபத்தை நிறுத்துவீர்களானால், வேதாகமம் வாசிப்பதை நிறுத்துவீர்களானால், உங்கள் வீடுகளில் இன்னும் இதுபோன்ற காரியங்களைச் செய்வீர்கள் என்றால், உங்கள் வீடுகளில் பிரச்சனைகள் வருவதைப் பார்க்கலாம். அது உண்மை.

நீ இதை விசுவாசிக்கிறாயா?, 53-0906 A, பத்தி எண் 72

தாவீதைக் கவனியுங்கள். சிறு தாவீது ஒரு அருமையான, விசுவாசமுள்ள வீட்டில் வளர்க்கப்பட்டிருப்பான் என்பதில் சந்தேகமில்லை, அவனுடைய தகப்பனாகிய ஈசாய் (Jesse) என்பவன் தேவனுடைய மகத்தான மனிதன். இரவில் படுக்கைக்கு செல்வதற்கு முன்பாக, எல்லாப் பையன்களையும் கூடிவரப்பண்ணி, குடும்ப ஜெபத்தை ஏறெடுத்திருப்பான் என்பதில் சந்தேகமில்லை: ஒருவேளை புஸ்தகச் சுருளை வாசித்திருப்பான், செங்கடலைப் பிளந்த மகத்தான யேகோவாவைப் பற்றிப் பேசியிருப்பான்; அக்கினிஸ்தம்பத்தையும், இந்தக் காரியங்கள் எல்லாவற்றையும் பின்தொடர்ந்து, அவர்களை வெளியே கொண்டு வந்த மகத்தான தீர்க்கதரிசியாகிய மோசேயைக் குறித்துப் பேசியிருப்பான். அது விசுவாசத்தை உண்டாக்கினது. ‘விசுவாசம் கேள்வியினால் வரும், தேவனுடைய வசனத்தைக் கேட்பதினால் வரும்.’

விடாமுயற்சி, 62-0520, பத்தி எண் 29

நாம் காலையில் படுக்கையை விட்டு எழும்பும்போது, முதலாவது காரியமாக ஒன்றாகக் கூடி ஜெபிக்க வேண்டும், அதன்பிறகு இரவில் நாம் படுக்கைக்குப் போகும்போதும் ஜெபிக்க வேண்டும்.

வெட்கப்படுதல், 65-0711, பத்தி எண் 82

\*\*\*\*\*